སྐུ་ཞབས་དོན་གྲུབ་རྒྱལ་ལགས་དགུང་ལོ་གསུམ་ཅུ་སོ་གཉིས་ཐོག་ང་ཚོ་དང་གཏན་བྲལ་བྱུང་བའི་བློ་ཕམ་རང་བཞིན་ཅན་གྱི་གནས་ཚུལ་དེ་བྱུང་ཡོད་ནའང།ཁོང་གིས་བརྩམས་ཆོས་དེབ་དྲུག་ཡོད་པ་དེས་ཁོང་གི་མཛད་རྗེས་དང༌།སྐུ་ཞབས་ཁོང་ཉིད་ག་དུས་ཡིན་ཀྱང༌།ང་ཚོའི་བོད་ཀྱི་རྩོམ་རིག་ལོ་རྒྱུས་ཁྲོད་དུ་མི་སྣ་གལ་ཆེན་ཞིག་ཏུ་གྱུར་ཡོད་པ་རེད།སྤྱིར་སྐུ་ཞབས་དོན་གྲུབ་རྒྱལ་ལགས་ཀྱི་ང་ཚོའི་མི་རིགས་དང༌།རིག་གཞུང༌།ལོ་རྒྱུས་ལ་བརྩེ་དུང་ཟབ་མོ་བཅིངས་ཡོད་པ་དེ་ཁོང་གིས་བརྩམས་པའི་རྐང་ལམ་ཕྲ་མོ་ཞེས་པའི་ལྷུག་རྩོམ་ནང་བཀོད་དོན།ངོ་མ།ཁོང་ཚོས་ང་ཚོ་ལ་རྐང་ལམ་ཕྲ་མོ་ཞིག་ལས་འཇོག་མ་ཐུབ།ཡིན་ན་ཡང༌།ལོ་ངོ་ཁྲི་སྟོང་མང་པོའི་རིང་ལ་ལམ་ཕྲན་འདི་རྒྱ་ཇེ་ཆེ་དང༌།ཁོད་ཇེ་སྙོམས༌།ཁྱོན་ཇེ་ཡངས་སུ་གཏོང་མ་ཐུབ་པ་ནི་ང་ཚོའི་ངོ་ཚ་ཡིན་པ་ལས།གནའ་མིའི་བླུན་རྟགས་ག་ལ་ཡིན།ཁོང་ཚོས་ང་ཚོར་བཞག་པའི་རྐང་ལམ་ཕྲ་མོ་འདི་ནི་རང་བཞིན་གྱི་ལམ་དཀྱུས་མ་ཞིག་མ་ཡིན་ཏེ།རྐང་ལམ་ཕྲ་མོ་འདིས་བོད་གངས་ཅན་གྱི་ལོ་རྒྱུས་ཐོག་མར་བསྐྲུན་ཏེ་རིག་དར་གྱི་བོད་རིགས་འདི་སྔོན་ཐོན་གྱི་རི་རྩེར་བསྐྱལ་བ་དང༌།ལྔ་རིག་རིག་མཛོད་གྱི་ལྕགས་རི་བསྐོར་ཏེ་འཛམ་གླིང་གི་ཡང་རྩེ་རུ་ཁྱིམ་གཞི་བཙུགས་ཤིང༌།དེ་ནས་བཟུང་གདོང་དམར་བོད་ཀྱི་རིགས་རྒྱུད་མ་ཆད་པར་དར་བ་ཡིན།ཁྲེལ་ཡོད་ཀྱི་མི་རྣམས་ཡ།ཁྱོད་ཚོས་དཔའ་བོས་གཏོད་པའི་ལམ་ཁར་འགྲོ་ཕོད་པ་མ་ཟད།དཔའ་བོའི་མཛད་རྗེས་དང་མཚན་ཉིད་ལ་མོས་གུས་དང་བསྔགས་བརྗོད་ཀྱང་མཛད་ཡོད་མོད།འོན་ཀྱང་ཁོང་ཚོའི་གསར་གཏོད་ཀྱི་སྙིང་སྟོབས་དང་མཁས་མཛངས་ཀྱི་བློ་གྲོས་ལ་སློབ་སྦྱོང་མི་བྱེད་པ་འམ།ཡང་ན་བྱེད་མི་མཁས་པར་རྨོངས་ཚོད་གྱི་སྒོ་ནས་དཔའ་བོའི་མཛད་རྗེས་རྣམས་ངག་གི་ཕྲེང་བར་བཟློ་བ་ཙམ་གྱིས་ཅི་ལ་ཕན།ངའི་སེམས་ལ་དེ་ལྟར་དྲན་པའི་མོད་ལ།གདོང་ཚ་ལམ་ལམ་དུ་གྱུར་བ་དང་ཡིད་ལ་གནོང་འགྱོད་གྱི་གདུང་ཏེ།སེམས་ལ་འདི་སྙམ་དུ་བསམ་བྱུང༌།ང་རང་ཡང་བོད་གདོང་དམར་གྱི་རྒྱུད་པ་ཞིག་ཡིན་མོད།འོན་ཀྱང་གནའ་མིས་གཏོད་པའི་རྐང་ལམ་ཕྲ་མོ་འདི་རྒྱ་ཆེ་རུ་གཏོང་བར་ས་གཞོར་གཅིག་བརྐོས་མ་མྱོང་ལ་ཁེམས་གང་བཅུས་མ་མྱོང༌།རྐང་ལམ་ཕྲ་མོ་འདིའི་ཐོག་ཏུ་གོམས་པའི་འདེགས་འཇོག་ཅི་ཙམ་བསྒྱུར་བ་གྲངས་ཀྱིས་མི་ལང་ནའང།རྐང་ལམ་ཕྲ་མོ་འདིའི་ཕན་ཡོན་དང༌།ནང་སྒོས་སུ་རྐང་ལམ་ཕྲ་མོ་འདི་ལ་གཟི་བརྗིད་དང་ལ་རྒྱ་སྣོན་རྒྱུ་ནི་ཡིད་ལའང་དྲན་མ་མྱོང༌།ངོ་ཚ་འདི་ལས་ཆེ་བ་དང༌།འགྱོད་པ་འདི་ལས་ལྷག་པ་ཞིག་གང་ན་ཡོད།་ཞེས་བཀོད་ཡོད་པ་རེད།སྐུ་ཞབས་དོན་གྲུབ་རྒྱལ་ལགས་གྱི་མི་ཚེ་ཐུང་ཐུང་དེའི་ནང་བརྩམས་པའི་གསུང་འབུམ་དེབ་དྲུག་དེ་ནི་ང་ཚོའི་བོད་ཀྱི་རྩོམ་རིག་ལོ་རྒྱུས་ཁྲོད་དུ་རིན་ཐང་ལྡན་པ་ཞིག་རེད།རྩ་བའི་སྐུ་ཞབས་དོན་གྲུབ་རྒྱལ་ལགས་ང་ཚོ་དང་གཏན་བྲལ་བྱུང་ཡོད་ནའང།ཁོང་གི་རྣམ་དཔྱོད་དང༌།ང་ཚོ་ལ་བཞག་པའི་མཛད་རྗེས་དེ་ག་དུས་ཡིན་ཡང་ཉམས་མི་སྲིད།